ועדת המדע והטכנולוגיה, כנסת 18, פרוטוקול מספר 123, 2012-02-22 09:30

רונית תירוש: בוקר טוב, אנחנו נתחיל את הישיבה בנושא:

רונית תירוש: תקנות ניירות ערך (מאשר חתימה)(תיקון), התשע"ב-2011.

רונית תירוש: מדובר בעיקר בשני נושאים.

רונית תירוש: האחד, הארכת אישור החתימה משנתיים לארבע שנים.

רונית תירוש: הנושא השני דן בהרחבת מורשי חתימה, כפי שאני מבינה.

רונית תירוש: ומי שיסביר טוב ובאופן מקצועי הוא יונתן מאיר ממחלקת חקיקה של רשות ניירות ערך.

רונית תירוש: בבקשה.

יונתן מאיר: בוקר טוב.

יונתן מאיר: כמו שיושבת-ראש הוועדה הציגה, אנחנו באים בבקשה לתקן את תקנות ניירות ערך (מאשר חתימה).

יונתן מאיר: התקנות קובעות כיום שמאשר חתימה, שהוא גורם מאשר שקיבל אישור נוסף מרשות ניירות ערך לשמש כמאשר חתימה, ינפיק את התעודות האלקטרוניות שמשמשות לדיווח אלקטרוני לרשות.

יונתן מאיר: במאמר מוסגר אני אציין שמשנת 2003 כל הדיווח לרשות ניירות ערך נעשה באופן אלקטרוני ולכן מדובר בהיקף משמעותי מאוד של דיווחים, וכל הדיווח הזה נעשה על-ידי אותה תעודה אלקטרונית שמזהה אותו באופן חד-ערכי.

רונית תירוש: ברשותך, גם במאמר מוסגר – לא מזמן היה דיון בוועדת הכספים על העברה של דוחות ב-online, דוחות מקוונים למס הכנסה ואולי גם לביטוח לאומי, אינני יודעת.

רונית תירוש: היתה התנגדות רבתי כי לאנשים קשה להתעסק עם זה, והרבה יותר קל למלא ניירות.

רונית תירוש: אם זה כבר קיים בשוק ההון, אז למה שם היתה – זה תמוה בעיני כרגע.

רונית תירוש: אני יודעת שלשכת רואי חשבון התנגדה מאוד.

יונתן מאיר: אני לא אייצג גופים אחרים.

יונתן מאיר: כפי שאת אומרת, אצלנו זה עובד - -

רונית תירוש: מ-2003?

יונתן מאיר: מ-2003.

יונתן מאיר: זאת המערכת הראשונה בישראל שעובדת בתחום הזה.

יונתן מאיר: היא עובדת כבר עשר שנים בלי אף תקלה ובעיה.

רונית תירוש: אתה יודע למה, אמרו שפסיכולוגית יש בעיה.

רונית תירוש: כשאתה לא בא לפני הפקיד וחותם, ורואה שזה חתום וזה עבר, ואתה שולח באוויר משהו וירטואלי, אז יש לך חשש.

יונתן מאיר: להיפך, אני לא חושב שיש בעיה.

יונתן מאיר: אני חושב שהגופים המפוקחים שמחים מאוד על העובדה שהם יכולים מהמחשב שלהם לדווח, ולא צריכים להגיע אלינו באופן פיזי.

רונית תירוש: אוקיי.

יונתן מאיר: אנחנו קיבלנו בשנים האחרונות מספר לא קטן של פניות מהציבור בבקשה להאריך את תוקף התעודות הללו.

יונתן מאיר: הם טוענים שלהידרש לחידוש הזה כל שנתיים הוא נטל מבחינתם.

רונית תירוש: מטרטר?

רונית תירוש: אתם בודקים כל שנה, ולמרות שהגוף הזה קיבל אישור חתימה, אתם בודקים אותו אחרי שנתיים, אם משהו השתנה אצלו – זה מה שאתם עושים?

דניאל הרשקוביץ: התוקף של התעודה הוא שנתיים.

דניאל הרשקוביץ: אחרי שנתיים הוא פג.

דניאל הרשקוביץ: אנחנו לא בודקים, אלא כל החוכמה היא שהטכנולוגיה עצמה בודקת שהתעודה שהונפקה לשנתיים, לא יכולה להמשיך ולהתקיים אחר כך.

דניאל הרשקוביץ: אי אפשר לשלוח דיווח עם תעודה שפג תוקפה.

דניאל הרשקוביץ: זה מתבצע טכנולוגית, אוטומטית לחלוטין.

רונית תירוש: ברור.

רונית תירוש: ואז מה צריך לעשות?

דניאל הרשקוביץ: ואז אותו מורשה חתימה מטעם החברה – מנכ"ל, סמנכ"ל – צריך ללכת לעשות תהליך מסוים של חידוש תעודה.

רונית תירוש: תהליך מעיק?

דניאל הרשקוביץ: תהליך שבפניות ציבור שקיבלנו, הוא מעיק והוא מיותר כי אפשר לעשות תעודה לארבע שנים.

נירה לאמעי-רכלבסקי: הם גם משלמים כל הזמן, נכון?

דניאל הרשקוביץ: אמת.

דניאל הרשקוביץ: זה גם האספקט של העלויות וגם האספקט של הטרחה.

דניאל הרשקוביץ: מדובר באנשים מאוד בכירים בחברות, מנכ"לים, סמנכ"לים, הרובד הניהולי הבכיר ביותר, שצריך להטריח את עצמו כל שנתיים ולזכור.

דניאל הרשקוביץ: כי אם הוא מפספס והתעודה פגה ויש לו דוח כספי, הוא לא יכול להוציא אותו כי אין לו תעודה.

דניאל הרשקוביץ: אז זה נטל.

רונית תירוש: אז למה ארבע ולא שש?

דניאל הרשקוביץ: זו איזושהי פשרה סבירה לדעתנו.

דניאל הרשקוביץ: סליחה על ההשוואה, אולי היא לא במקום, אבל באותו אופן בו כרטיסי אשראי – למה שנתיים או שלוש ולא שש?

דניאל הרשקוביץ: כי ההנחה היא שהטכנולוגיה משתנה אחרי שש שנים.

דניאל הרשקוביץ: אולי צריך להנפיק את זה בצורה שונה, אנשים מתחלפים אחרי כל כך הרבה זמן, הסיכוי שילך לאיבוד, או כל דבר אחר.

דניאל הרשקוביץ: אז זו איזושהי פשרה סבירה בין נטל ובין תועלות למערכת.

יונתן מאיר: אני רק אחדד: בנוסף להוצאות הכספיות ולטרחה יש כאן חשיבות מיוחדת מכיוון שעל הפרות של אי דיווח לפי חוק ניירות ערך יש סנקציה פלילית, ולכן הרגישות המוגברת בהיבט של ניירות ערך.

יונתן מאיר: אם איחרו ביום באותו חידוש - -

רונית תירוש: זה יכול לקרות גם יום לפני תום ארבע השנים.

יונתן מאיר: נכון.

יונתן מאיר: אבל במקום שבארבע שנים זה יקרה פעמיים - -

רונית תירוש: נהפוכו, אחרי ארבע שנים בטוח שאני אשכח, ואילו אחרי שנתיים אני עוד בלחץ.

קריאה: בכל מקרה שולחים לך התראות בדרך.

רונית תירוש: לכן זה לא ממש נימוק.

יונתן מאיר: הרגישות היא מוגברת בהקשר הזה.

יונתן מאיר: בעקבות הפניות הללו התחלנו להניע את התיקון שאנחנו מביאים היום לאישור הוועדה.

יונתן מאיר: ושוב, לרשות בפני עצמה אין פה איזושהי תועלת מהתיקון.

יונתן מאיר: אם ציינת את ועדת הכספים, אז מה שאנחנו שומעים שם הרבה מאוד פעמים זה הכבדת הרגולציה והעלויות שמושתות על התאגידים המדווחים, ופה אנחנו מנסים צעד בכיוון של הפחתת העומס המוטל עליהם.

יונתן מאיר: התיקון הנוסף הוא למעשה הבהרה רטרואקטיבית מסוימת.

יונתן מאיר: בשנת 2005 כבר נוספו הגופים הללו למערכת הדיווח של המגנ"א, והם מדווחים כבר מאז, זה למעלה משש שנים.

יונתן מאיר: פה אנחנו מבקשים לעגן את זה בתקנות בצורה ברורה, מה שנעשה כבר בתקנות אחרות.

רונית תירוש: זהו?

יונתן מאיר: זהו.

רונית תירוש: קצר ולעניין.

רונית תירוש: תודה.

רונית תירוש: עורך-דין נתי שילה, יועץ משפטי, אגוד החברות הציבוריות, בבקשה.

נתי שילה: אני רוצה לומר שאנחנו שמחים מאוד על התיקון הזה ותומכים בו, ועל המעבר משנתיים לארבע.

נתי שילה: זה פשוט מקל על כל הפרוצדורה הזאת, והזמן של ארבע שנים נראה לנו סביר.

נתי שילה: כמו שיונתן אמר, אנשים מתחלפים, ממלאים תפקידים, וממילא כל האישורים האלה הם אישורים פרסונליים של האנשים המדווחים בחברות.

נתי שילה: לכן, ככל שזה נוגע לנו אנחנו תומכים מאוד בתיקון הזה.

רונית תירוש: האישורים ניתנים ex officio?

רונית תירוש: כלומר, לפי התפקיד ולא לפי הבן-אדם?

דניאל הרשקוביץ: גם וגם.

רונית תירוש: ברור.

רונית תירוש: הוא צריך להיות לא פליליסט, אבל - -

דניאל הרשקוביץ: הוא נושא משרה בכירה, אבל צמוד לחברה מסוימת.

דניאל הרשקוביץ: זה לא רק האדם ולא רק החברה.

רונית תירוש: אבל כל מי שייכנס לתפקיד הזה אמור לקבל מכם את האישור?

דניאל הרשקוביץ: הוא יצטרך ללכת שוב להזדהות חוקית - -

רונית תירוש: זה ברור לי.

דניאל הרשקוביץ: החברה יכולה להחליט שהיום סמנכ"ל כספים הוא מדווח, ומחר סמנכ"ל אחר מדווח.

דניאל הרשקוביץ: מבחינת החוק זה נושאי משרה בכירה.

דניאל הרשקוביץ: החוק לא מגדיר איזו פונקציה בדיוק.

דניאל הרשקוביץ: זה יכול להיות מנכ"ל, דירקטור - -

רונית תירוש: החברות הן אלה שמגדירות מי?

דניאל הרשקוביץ: החברות מגדירות מי כשהמגבלה היא נושא משרה בכירה – מישהו בדירקטוריון, מנכ"ל, או מישהו שכפוף למנכ"ל.

רונית תירוש: ומה עומד בפניכם בקריטריונים לאישור, מעבר לתעודת יושר – ואני מניחה שיש לבן-אדם שהגיע לרמה - -

דניאל הרשקוביץ: אין לנו.

דניאל הרשקוביץ: אין לנו.

דניאל הרשקוביץ: זו החלטה של החברה - -

רונית תירוש: אז מה אתם בודקים על הבן-אדם כבן-אדם?

דניאל הרשקוביץ: זו החלטה של החברה שמסמיכה אותו.

דניאל הרשקוביץ: אנחנו לא מתערבים בשיקולים - -

רונית תירוש: אז אני שואלת:

רונית תירוש: אם זה אוטומט, כל סמנכ"ל כספים אצלי - -

דניאל הרשקוביץ: זו החלטה שלך.

רונית תירוש: זו החלטה שלי.

רונית תירוש: מה אתם בודקים לפני שאתם מאשרים לו?

דניאל הרשקוביץ: כלום.

דניאל הרשקוביץ: אנחנו בודקים רק שיש - -

נירה לאמעי-רכלבסקי: - - -

רונית תירוש: הבנתי.

נירה לאמעי-רכלבסקי: - - -

נתי שילה: זה יכול להיות סמנכ"ל כספים, או מזכיר החברה, או המנכ"ל עצמו לפעמים.

נתי שילה: זה תלוי בחברה ובאופרציה שלה.

רונית תירוש: כן, זה ברור לי.

רונית תירוש: רואה חשבון דורון רונן, נשיא האגוד הישראלי לביקורת ואבטחת מערכות מידע, בבקשה.

דורון רונן: שלום, בגלל שזה נושא שקשור לאבטחת מידע אז היינו שמחים אם תוקף התעודה יחודש מדי שנה ולא כל שנתיים או ארבע שנים, כמו טסט לרכב או רישיון רואה חשבון וכולי.

דורון רונן: החלופה שמדוברת כאן להעביר את זה לארבע שנים אפשרית, אבל היינו רוצים לראות שאחרי תקופה של שנתיים תהיה איזושהי נקודת ביניים.

דורון רונן: לדוגמה, ביקורת או תצהיר לחילופין של עורך-דין או נוטריון, או מישהו שמייצג את החברה, שיאמר: הגורם המדווח עדיין קיים, הוא לא התחלף, הוא לא נפטר מהעולם, חס וחלילה, ואז יש משהו פוזיטיבי.

דורון רונן: יש כאלה דיווחים.

דורון רונן: ממילא החברות מדווחות על תחלופת נושאי משרה – לאו דווקא בהקשר הזה אלא בהקשרים אחרים – לרשות ניירות ערך ולמגנ"א בהתאם לעניין; ואחת לכמה זמן, לעתים, גם איזושהי רשימה מצטברת של נושאי המשרה בחברה.

דורון רונן: אני לא רואה הכבדה בתיקון הקטן הזה של פעם בשנתיים.

דורון רונן: להגיד: אוקיי, אנחנו מאריכים את זה לארבע שנים, אבל פעם בשנתיים תדווחו רק שאלה לא התחלפו או כן התחלפו.

שים רובין: התהליך שאתה מדבר עליו קיים כבר.

שים רובין: כל שנתיים החברה צריכה לדווח טופס במערכת, החברה או המדווח צריכים להצהיר שהאדם הזה אכן נושא באותה משרה.

שים רובין: מעבר לזה, דיווח שוטף על נושאי משרה מתקיים כל הזמן.

שים רובין: גם דיווח על נעשה - - - ומצבת קבועה.

שים רובין: כל התהליך שאתה מדבר עליו קיים כבר, והוא מתקיים בשוטף.

רונית תירוש: מה גם שזה כפוף לפלילי.

רונית תירוש: אני מעריכה שמי שלא הורשה ולא קיבל את הרישיון לחתום, והוא חותם רק כי הוא התקבל למשרה ושכחו לדווח עליו, הוא עובר על החוק.

נירה לאמעי-רכלבסקי: אתה רוצה להגן על החברה, בעצם?

נירה לאמעי-רכלבסקי: על מי אתה מנסה להגן?

דורון רונן: אני רוצה להגן אולי אפילו על הציבור.

דורון רונן: לצורך העניין, בן-אדם התחלף, לא קיים בחברה, או נפטר, ומישהו בחברה משתמש במשך מספר חודשים ב-token שלו ומדווח.

רונית תירוש: זה קצת בעייתי.

דניאל הרשקוביץ: זו עבירה בטריטוריה של עמית.

קריאה: זו לא עבירה.

עמית אשכנזי: זו לא עבירה.

עמית אשכנזי: זו עבירה בדין הפלילי להשתמש ב-token - -

רונית תירוש: אבל את זה אפשר להגיד על כל דבר.

עמית אשכנזי: אני אגיד כמה דברים, אם כבר הגענו לזה.

עמית אשכנזי: השאלה של תוקף התעודה היא שאלה שנובעת בדרך כלל מהמציאות המסחרית של הגורמים המאשרים, יחד עם השילוב של הטכנולוגיה.

עמית אשכנזי: אנחנו בשנת 2010 כרשם, כגורמים מאשרים לפי החוק, בדקנו את האופק הטכנולוגי של הטכנולוגיות ומבחינה זאת אין מגבלה ידועה היום בנושא ארבע השנים.

עמית אשכנזי: לגבי שימוש לרעה באמצעי חתימה – אין סנקציה פלילית בחוק חתימה אלקטרונית, אז אני מחזיר את הכדור בחזרה לחוק ניירות ערך.

עמית אשכנזי: אבל אני כן חושב – ואת זה רשות ניירות ערך יכולה להסביר הרבה יותר טוב ממני, אני מניח – שעל חברה ציבורית יש סט כזה של כללים ותמריצים כדי לוודא שאכן מי שמדווח בשמה הוא מוסמך, כך שאני לא בטוח שנדרשת עוד בקרה של הרגולציה בעניין הזה, בהקשר הספציפי של מורשה הדיווח.

נירה לאמעי-רכלבסקי: זה אינטרס מובהק שלה, כי אחרת היא נתפסת כאן בדין.

עמית אשכנזי: לכן לא ברור שצריך עוד רגולציה על זה.

עמית אשכנזי: יש מספיק תמריצים לעשות את זה.

אסף ויסברג: אסף ויסברג, האגוד הישראלי לביקורת ואבטחת מערכות מידע.

אסף ויסברג: צריך להסתכל על זה בצורה טיפה יותר רחבה.

אסף ויסברג: אנחנו או אתם נדרשים פה, בין היתר, לאשר גם את ההרחבה של הגורמים שמאשרים להם לדווח בצורה אלקטרונית, ומן הסתם המגמה הזאת רק תלך ותגבר.

אסף ויסברג: 10–15 שנים down the road, הולכות להיות הרבה מאוד תעודות אלקטרוניות כאלה שמאפשרות חתימה, ולא משנה איך הגענו לסצנריו שבו תעודה כזאת נמצאת בידיים לא ראויות או לא נמצאת בידיים של אף אחד.

אסף ויסברג: סטטיסטית, על הכמויות שיהיו, ברור שיהיו.

אסף ויסברג: צריך לחשוב מלכתחילה מהי מטרת כל הבקרה הזאת.

אסף ויסברג: מטרת תפוגת התוקף כל שנתיים היא לא כדי לקבל את האגרה פעם בשנתיים או פעם בארבע שנים - -

רונית תירוש: זה למזער נזקים.

אסף ויסברג: זה להגיד באופן אוטומטי:

אסף ויסברג: תסביר לי שוב למה אתה צריך את זה.

אסף ויסברג: ולכן, אם לא תהיה איזושהי בקרה שיושבת - -

רונית תירוש: על מה הבקרה, שאני רוצה לזהות שוב את האנשים?

אסף ויסברג: למשל, כן.

אסף ויסברג: אני חושב שמה שדורון הציע פה - -

שים רובין: זה מתבצע.

אסף ויסברג: לא.

אסף ויסברג: צריך להגיד שאם לא התבצע תהליך מסוים תוך רבע לשנתיים, או קצת לפני השנתיים, יפוג התוקף.

אסף ויסברג: ורק אם יתבצע איזשהו תהליך נוסף - -

שים רובין: אבל זה מתקיים, כמו שאמרתי.

שים רובין: זה מתקיים.

קריאה: ומה שהיא אמרה לא מספיק - -

אסף ויסברג: אם זה מתקיים, אז מה הבעיה?

שים רובין: אם הם לא מדווחים תוך 311 איזשהו טופס אצלנו שהבן-אדם הזה עדיין נושא משרה, אנחנו לא מחדשים לו.

אסף ויסברג: אני לא מדבר על נושאי משרה.

אסף ויסברג: אני אומר, מדיווח ספציפי לנושא הזה שמצדיק את החידוש לשנתיים נוספות – אם כרגע רוצים להרחיב לארבע, אחרי שנתיים, באמצעות - -

שים רובין: אני לא כל-כך מבינה, מה זה ה"ספציפי" הזה?

שים רובין: על מה אתה מדבר?

אסף ויסברג: אם מאריכים לארבע שנים, מה קורה אחרי שנתיים?

שים רובין: מה קורה היום אחרי שנתיים?

אסף ויסברג: לא, נניח שזה כבר ארבע שנים.

אסף ויסברג: מה אמור לקרות אחרי שנתיים?

אסף ויסברג: כלום.

שים רובין: לא.

שים רובין: אם אנחנו ממשיכים בתהליכים שקיימים אצלנו במערכת, בלי קשר לגורם המאשר, החברה צריכה לשלוח לנו דיווח שאומר שהבן-אדם הזה עדיין ממשיך להיות נושא משרה.

אסף ויסברג: כל כמה זמן?

שים רובין: כל שנתיים.

עמית אשכנזי: אם יורשה לי, אני רוצה לעשות סדר, כי זה מתחבר גם לשאלה של חברת הכנסת תירוש בתחילת הדברים.

עמית אשכנזי: כשאנחנו מסתכלים לאורך השנים על הטמעה של חתימה אלקטרונית במשק, אנחנו מסתכלים על גופים הכי עתירי רגולציה, הם הגופים שרשות ניירות ערך מפקחת עליהם.

עמית אשכנזי: כדי להיות חברה נסחרת בבורסה, אתה צריך להשקיע הרבה כסף בהתאמה לרגולציה.

רונית תירוש: והכי תחת איום פלילי.

עמית אשכנזי: איום פלילי, ועכשיו יש להם גם סנקציות מינהליות.

נתי שילה: בלי ביטוח.

רונית תירוש: "הרגתם" את הענף, דרך אגב.

עמית אשכנזי: סליחה?

רונית תירוש: "הרגתם" את הענף.

רונית תירוש: אבל זה סיפור אחר.

יונתן מאיר: אז הנה, אנחנו באים בתיקון חיובי.

עמית אשכנזי: אני לא מתפתה להמשיך את הדיון הזה, כי אפשר לדבר הרבה על אכיפה.

רונית תירוש: אני יודעת מה עשינו בוועדת הכספים, ואני מכה על חטא.

רונית תירוש: מה שעשה גושן ערב עזיבתו - -

עמית אשכנזי: אני חושב שזה עוד מוקדם מדי - - - אם יורשה לי.

רונית תירוש: ימים יגידו.

עמית אשכנזי: ימים יגידו.

עמית אשכנזי: אגב השאלה שלך, אנחנו הולכים למציאות שבה חתימה אלקטרונית תהיה דבר שלא נמצא רק אצל הגופים הכי מתוחכמים, הכי חזקים והכי מרובי ייעוץ, וזה העולם של רשות המסים והחזון של תעודת זהות חכמה – אז יש אולי מקום לדברים שמטרידים אתכם כרגע מבחינת אבטחת מידע.

עמית אשכנזי: אני לא חושב שזה רלוונטי כאשר אתה מסתכל על גוף מתוחכם עם רגולציה ספציפית, ובסופו של דבר אוכלוסיה מאוד קטנה.

עמית אשכנזי: כלומר, הנטל שאתם מציעים לעשות באופן של חידוש כל שנתיים הוא לא מוצדק בשים לב לסיכון הממשי שאנחנו מסתכלים עליו.

עמית אשכנזי: כלומר, חברה פעם אחת מפחדת מהרשות, פעם שנייה מחויבת בהמון דיווחים שוטפים לרשות על דברים אחרים, ואנחנו בסופו של דבר פה בשלב מאוד קטן שקשור בזהות המדווח ברמה האלקטרונית.

עמית אשכנזי: אני גם לא רואה כל כך מהר את ה-tokens האלה שמדווחים למגנ"א שמסתובבים בשוק.

עמית אשכנזי: ואני רוצה להגיד עוד שרשות ניירות ערך הגבילה מלמעלה, בחקיקה, את היכולת להשתמש ב-token הזה אך רק לצורך מערכת מגנ"א, כך שהסיכונים לשימוש לרעה הם מאוד-מאוד מוגבלים.

אסף ויסברג: דיווח שקרי שנמצא גז או לא נמצא גז באיזשהו קידוח, מה יכול לעשות לכל הבורסה?

קריאה: אבל זה באחריות החברה.

דניאל הרשקוביץ: תשע שנים מגנ"א עובדת ולשמחתנו הרבה לא היה דיווח.

אסף ויסברג: 63 שנים ההאקר הסעודי לא רצה מאתנו שום דבר.

דניאל הרשקוביץ: לשמחתנו לא היה דיווח כזה.

דניאל הרשקוביץ: התלאות שהאקר צריך לעבור כדי לשתול דיווח כזה – ואגב, היו ניסיונות תקיפה גם עלינו לאחרונה עם הסעודים, וניסיונות קשים אחרים, עם האונייה הטורקית, וזה נכשל.

דניאל הרשקוביץ: הסיבה בגללה זה נכשל היא שמגנ"א היא מפלצת אבטחתית עם הרבה מאוד שכבות והרבה מאוד זיהויים, והיא נבדקת בצורה שוטפת לאיתור ניסיונות פריצה.

דניאל הרשקוביץ: המאמץ שהאקר צריך כדי להיכנס לפה זה "חתיכת" מאמץ.

דניאל הרשקוביץ: זה לפרוץ את כל הטכנולוגיית PKI, זה לפרוץ את כל מערכות ההגנה המתוחכמות ביותר, זה לעבור הרבה מאוד שכבות – אני מניח שאתה יודע על מה אני מדבר – כולל הגנות אפליקטיביות, והגנות - -

אסף ויסברג: ועדיין הם עוברים.

אסף ויסברג: ועדיין הם מצליחים.

רונית תירוש: אני רוצה רגע לעצור פה.

רונית תירוש: והיה, והיה, והיה – אני מקיימת כל כך הרבה דיונים לאחרונה בנושא של מתקפות סייבר למיניהן.

רונית תירוש: תראו, העולם כולו הולך להיות סייבר, והדאגה שלך מוצדקת, ותהיה לך הרבה עבודה והרבה פרנסה, לפי דעתי.

רונית תירוש: אבל אי אפשר להתקדם ולעצור את עצמנו, להתקדם ולעצור את עצמנו - -

קריאה: להיפך.

רונית תירוש: לא.

רונית תירוש: הם מבטיחים את עצמם כל הזמן, הם גם מזמינים פריצות לעצמם, אני מניחה, כדי להבטיח את עצמם.

רונית תירוש: אני לא מודאגת מהבחינה הזאת.

רונית תירוש: והיה ונמצא כשל מערכתי אז הם הראשונים לתקן אותו, ואני אהיה הראשונה לקפוץ על ההזדמנות לעשות פה ישיבה עם הרבה מצלמות.

רונית תירוש: ברשותכם, אני אבקש מהיועצת המשפטית להקריא את התקנות ואנחנו נאשר אותן, אלא אם יש עוד הערות.

יונתן מאיר: ברשות

יונתן מאיר: כם רצינו שני תיקונים קטנים בנוסח בעקבות הערות שקיבלנו בימים האחרונים.

רונית תירוש: אז אולי נקרא את הנוסח, ואז בהתאם תעיר את ההערה?

יונתן מאיר: איך שנוח לכם.

רונית תירוש: טוב.

נירה לאמעי-רכלבסקי: אני רוצה כבר לוודא – חברת פרסונל איי.

נירה לאמעי-רכלבסקי: די.

נירה לאמעי-רכלבסקי: שהוזמנו לישיבה - -

גדעון סער: נמצאים פה.

רונית תירוש: אתם רגועים?

נירה לאמעי-רכלבסקי: לכם אין בעיה עם התקנות?

גדעון סער: אין לנו בעיה בעיקרון עם התקנות.

גדעון סער: המועד להחיל אותן - - -

רונית תירוש: מועד התחילה?

גדעון סער: כן.

רונית תירוש: נגיע לסעיף, ותעיר את ההערות.

נירה לאמעי-רכלבסקי: "תקנות ניירות ערך (מאשר חתימה)(תיקון), התשע"ב-2011 בתוקף סמכותנו לפי סעיף 44ד(ב) לחוק ניירות ערך, התשכ"ח-1968 (להלן – החוק), לפי הצעת הרשות, באישור ועדת המדע והטכנולוגיה של הכנסת, אנו מתקינים תקנות אלה:

נירה לאמעי-רכלבסקי: " כאן, זה צריך להיות ו"ו, ולא פסיק.

נירה לאמעי-רכלבסקי: אני לא בטוחה שגם לפי הצעת הרשות, עכשיו שאני מסתכלת על זה, אני לא בטוחה - -

קריאה: זה הניסוח של הסעיף המסמיך.

רונית תירוש: יש לך הערה על מה שנקרא עד כאן?

יונתן מאיר: לא.

רונית תירוש: אז אפשר להמשיך.

נירה לאמעי-רכלבסקי: אני אבדוק את זה אתם אחר כך, על הנוסח הזה.

רונית תירוש: יש הערות?

קריאה: לא.

רונית תירוש: אז נצביע?

קריאה: כן.

רונית תירוש: מי בעד?

רונית תירוש: מי נגד?

רונית תירוש: מי נמנע?

רונית תירוש: בעד סעיף 1 – 1

רונית תירוש: נמנעים - אין

רונית תירוש: התקבל פה אחד, תרתי משמע.

רונית תירוש: יש הערות על זה?

יונתן מאיר: כן.

יונתן מאיר: התבקשנו על-ידי מאשרי החתימה להבהיר שתינתן האפשרות לכל גוף להחליט לאיזה תוקף תהיה התעודה – בין שנתיים לבין ארבע שנים.

רונית תירוש: זה מתחבר מאוד למה שהוא אמר.

יונתן מאיר: זה מתחבר למה שהוא אמר.

יונתן מאיר: אם חברה עצמה יודעת מראש - -

רונית תירוש: אז למה לא אמרת את זה קודם?

יונתן מאיר: היה פה איזשהו דיון.

יונתן מאיר: לא רציתי ל - -

רונית תירוש: מה זה, לא רצית?

רונית תירוש: היית חוסך לנו את הוויכוח.

יונתן מאיר: שאם מראש יודעים שזה לתקופה של פחות מארבע שנים, אז אפשר להחליט שזה - - -

נירה לאמעי-רכלבסקי: יש לך ניסוח?

נירה לאמעי-רכלבסקי: אני צריכה ניסוח.

רונית תירוש: למשל, יש בוסים שידוע שאצלם מתחלפים הרבה ומהר.

רונית תירוש: בעיקר אם הם מלשינים על ה - -

נירה לאמעי-רכלבסקי: אני צריכה לראות את הניסוח.

נירה לאמעי-רכלבסקי: אתה יכול להראות לי אותו?

נירה לאמעי-רכלבסקי: כי אנחנו כבר בשלב ההקראה, ומצביעים על הנוסח.

יונתן מאיר: את רוצה שאני אקריא?

רונית תירוש: בוודאי, ותביא לה אותו.

רונית תירוש: אם זה מסובך תצטרך להביא לה אותו.

יונתן מאיר: זה פשוט מאוד.

יונתן מאיר: "בתקנה 8(ה) לתקנות העיקריות, במקום "יהיה לשנתיים" – אני מוסיף את המילה "יהיה" – "יבוא "לא יפחת משנתיים ולא יעלה על ארבע שנים".

יונתן מאיר: "

נירה לאמעי-רכלבסקי: לא יפחת משנתיים - -

יונתן מאיר: "ולא יעלה על" – ואז מתחבר ל"ארבע שנים".

רונית תירוש: ואז בדברי הסבר יהיה רשום שזה בחירה של החברה?

יונתן מאיר: כן.

ענת לוי: אין דברי הסבר.

נירה לאמעי-רכלבסקי: לא יהיו דברי הסבר אבל יצטרכו להבין את זה לבד.

נירה לאמעי-רכלבסקי: כנראה שמבינים את זה.

רונית תירוש: יבינו לבד.

רונית תירוש: אז אני אומרת את זה פה לפרוטוקול.

עמית אשכנזי: אז אני דווקא מבקש, ואני מדבר מתוך הניסיון הרע של שוק החתימה האלקטרונית, שיהיה ברור שזה לפי בחירת הלקוח ולא לפי בחירת - -

רונית תירוש: אז אתה רוצה שזה יהיה רשום בחוק?

עמית אשכנזי: אני רוצה שבתקנות יהיה כתוב: "לא יעלה על שנתיים ולא יפחת מארבע שנים לפי בחירת החברה המדווחת".

נירה לאמעי-רכלבסקי: אתה צודק.

נירה לאמעי-רכלבסקי: זה תקנות, זה צריך להיות ברור.

רונית תירוש: אתה צודק.

רונית תירוש: זו גם כוונת המשורר.

רונית תירוש: אז בסדר.

עמית אשכנזי: כי אנחנו לא רוצים להשאיר את זה - -

רונית תירוש: אין דברי הסבר, אז זה יהיה רשום.

נירה לאמעי-רכלבסקי: בגלל שזה לא עובר אצל הנסחית אצלנו, רק תוודאו עם הנסחית שלכם – "לפי בחירת הלקוח" זה לא הנוסח.

קריאה: זה: "מורשה החתימה האלקטרונית", כן.

קריאה: או: "הגורם המדווח".

קריאה: "הגורם המדווח", סליחה.

נירה לאמעי-רכלבסקי: "כפי שיבחר הגורם המדווח".

רונית תירוש: אם יש תיקון ניסוחי לזה, אז תודיע לנו.

קריאה: בסדר גמור.

נירה לאמעי-רכלבסקי: אז אני אקריא את הסעיף: "בתקנה 8(ה) לתקנות העיקריות, אחרי "לפי תקנות אלה", יבוא "לא יפחת משנתיים ולא יעלה" – את כל המשפט הזה אני משנה – "לא יפחת משנתיים ולא יעלה על ארבע שנים, כפי שיבחר הגורם המדווח".

נירה לאמעי-רכלבסקי: אוקיי?

רונית תירוש: אז שוב, אנחנו מבקשים, לפני שזה יצא מפה סופית, לאשר את הנוסח.

קריאה: אני אעביר לכם את זה שוב.

נירה לאמעי-רכלבסקי: אני כבר שולחים להם את המכתב, אבל אתם בכל מקרה תהיו אתי בקשר אם פתאום מישהו יחשוב שזה לא ברור.

רונית תירוש: אז אנחנו נצביע על תיקון תקנה 8 סעיף 2.

רונית תירוש: מי בעד?

רונית תירוש: מי נגד?

רונית תירוש: מי נמנע?

רונית תירוש: בעד סעיף 2 – 1

רונית תירוש: נמנעים – אין

רונית תירוש: הוחלט פה אחד.

רונית תירוש: מה שאין לי בבית, יש לי פה.

רונית תירוש: רגע, אז פה יש הערות.

יונתן מאיר: קודם כל, בעקבות שיחה עם רמו"ט, הרשות למשפט, טכנולוגיה ומידע, היינו רוצים להבהיר שהתיקון יחול רק על תעודות חדשות שמונפקות לאחר יום התחילה, ולא על תעודות שכבר קיימות.

יונתן מאיר: אז כדי שזה יובהר בנוסח, אנחנו מציעים להוסיף ולומר: "והן יחולו על תעודות שהונפקו לאחר יום התחילה" – אם זה מקובל עליכם, כדי להבהיר שזה חל רק על תעודות חדשות.

נירה לאמעי-רכלבסקי: אני לא בטוחה שחייבים, אבל זה לא מזיק להבהיר.

יונתן מאיר: אני אסביר את הרקע: היה שינוי ברמות ההצפנה, ורצינו להבהיר שזה לא יכול לשנות ברמות ההצפנה הקודמת, ולהבהיר שזה רק לתעודות ברמת ההצפנה החדשה.

גדעון סער: בכל מקרה אי אפשר להאריך תוקף של תעודה קיימת.

רונית תירוש: אז למה לא לכתוב: "לתעודות חדשות", וזהו?

עמית אשכנזי: אני לא בטוח שזה נדרש.

קריאה: זה לא נדרש.

קריאה: אם זה לא נדרש, אז מבחינתנו - -

עמית אשכנזי: - - - תקנות חלות מכאן ולהבא, זה לא משנה.

עמית אשכנזי: גם אם לא נכתוב את זה, הן לא יכולות לחול רטרואקטיבית על פעולות שבוצעו - -

רונית תירוש: אז אני כותבת את זה לפרוטוקול.

יונתן מאיר: בסדר גמור.

רונית תירוש: זה מרגיע אותך?

גדעון סער: בעיקרון, כפי שנאמר קודם, יש שני שלבים להנפקת תעודות לפרויקט מגנ"א יש שני שלבים.

גדעון סער: האחד, אישור הרשם, והשני, אישור של מגנ"א.

גדעון סער: אנחנו נמצאים בתהליך שמתנהל כבר לאשר אותנו, את הרשם כבר עברנו, אנחנו גורם מאשר.

גדעון סער: מה שנשאר לנו זה לעבור את השלב של מגנ"א.

גדעון סער: כדי שגם אנחנו נוכל להנפיק - -

נירה לאמעי-רכלבסקי: אתם מנפיקים כבר לגופים אחרים?

גדעון סער: אנחנו מנפיקים, כמו שנאמר קודם - - - צומצם מהותית.

גדעון סער: בהיבט הזה, אני רוצה שהרשות תגיד מתי בהערכתם ההחלה שלנו, האישור שלנו יסתיים, פחות או יותר, כדי שזה יחול כמה שיותר קרוב.

גדעון סער: כי בסופו של דבר, אם אנחנו מגדילים את התוקף, ומן הסתם רוב השוק יגדל לתוקף של ארבע פלוס החלה נוספת של ציבור נוסף, אנחנו בעצם משמרים את המונופול שהוא כבר לא מונופול, אבל אני נאבק בו קשות - -

רונית תירוש: אתה טוען שזה יקשה על חברות חדשות להיכנס לשוק?

גדעון סער: מקשה עלי מאוד להיכנס לשוק.

גדעון סער: כן, בהחלט.

רונית תירוש: ומאחר שיש צפי שהיקף האוכלוסיה יגדל, אז צריך אולי יותר חברות.

גדעון סער: גם היקף האוכלוסיה יגדל, וגם ארבע שנים.

גדעון סער: זה אומר שזה "סוגר" אותי לארבע השנים הקרובות.

רונית תירוש: ברור.

רונית תירוש: אז מה אנחנו מציעים?

יונתן מאיר: קודם כל, היקף האוכלוסיה לא הולך לגדול בצורה משמעותית - -

רונית תירוש: לא?

נירה לאמעי-רכלבסקי: אצלם - - -

רונית תירוש: לא.

רונית תירוש: חברות שתשתמשנה בזה, באפשרות - -

יונתן מאיר: כן, יש גידול טבעי.

יונתן מאיר: אבל לא איזשהו גידול מהותי שאנחנו צופים.

יונתן מאיר: הרשות בעד להכניס מאשר חתימה נוסף, ועושה את הפעולות שהיא יכולה לעשות כדי לקדם את השינוי הזה.

יונתן מאיר: אני רוצה להדגיש: זה לא כפי שמוצג, שברגע שיהיה יום התחולה, כשהתיקון ייכנס לתוקף, אז כל החברות המדווחות ייכנסו - -

נירה לאמעי-רכלבסקי: לא, ברור שלא.

נירה לאמעי-רכלבסקי: כל אחד לפי הזמן שלו.

יונתן מאיר: - - כל אחד לפי הזמן שלו, וזו תקופה שתימשך עוד הרבה זמן.

יונתן מאיר: לכן, גם ברגע שהתקנות האלה נכנסות, זה לא אומר שבאותו רגע כל השוק נסגר למונופול.

יונתן מאיר: זה ממש לא המצב, ולכן אנחנו לא רואים סיבה לשנות אותו.

נירה לאמעי-רכלבסקי: על כמה זמן אתה מדבר, כדי שתוכל להיכנס ל-system הזה?

נירה לאמעי-רכלבסקי: ל-loop?

גדעון סער: זה תלוי אך ורק ברשות.

דניאל הרשקוביץ: לא, לא.

דניאל הרשקוביץ: בוא נדייק בעובדות.

דניאל הרשקוביץ: אחרי זה נטען את הטיעונים.

דניאל הרשקוביץ: העובדה היא, לצערנו, שנכון להיום חברת פרסונל איי.

דניאל הרשקוביץ: די.

דניאל הרשקוביץ: לא יכולה להנפיק תעודה במבנה של מגנ"א.

דניאל הרשקוביץ: זה לא החלטה אדמיניסטרטיבית של מגנ"א.

דניאל הרשקוביץ: זה לא עניין של ערבות – כן הגיש, יגיש בשבוע הבא.

דניאל הרשקוביץ: נכון לרגע זה, אין לפרסונל איי.

דניאל הרשקוביץ: די.

דניאל הרשקוביץ: , לצערנו הגדול, ואנחנו מנסים למצוא איזושהי דרך לעשות את זה – אבל נכון לרגע זה, פרסונל איי.

דניאל הרשקוביץ: די.

דניאל הרשקוביץ: לא יכולה להנפיק - -

רונית תירוש: מי עכשיו, במהלך ארבע השנים הקרובות - -

נירה לאמעי-רכלבסקי: הם נקראים "קומסיין".

רונית תירוש: והם לא יוכלו להיכנס?

דניאל הרשקוביץ: אני לא יודע.

דניאל הרשקוביץ: אני לא בקיא בטכנולוגיה שלהם.

דניאל הרשקוביץ: אני לא יודע אם זה משהו שייקח להם שבוע לתקן, או חודש לתקן, או שנה לתקן.

רונית תירוש: אבל ברגע שהם תיקנו, בכל נקודת זמן, הם יוכלו להיכנס?

נירה לאמעי-רכלבסקי: הם יוכלו להיכנס - - -

דניאל הרשקוביץ: בכל נקודת זמן שייכנסו, ייכנסו ברצון.

רונית תירוש: אז מה הבעיה?

גדעון סער: את הדיונים האלה עם מגנ"א אנחנו מנהלים כבר מאוקטובר, לדעתי.

רונית תירוש: בסדר, אני לא נכנסת - -

גדעון סער: כבר דיברנו עם מגנ"א וזה לא פתרון טכנולוגי.

גדעון סער: הטכנולוגיה שלנו מבוססת על מייקרוסופט.

גדעון סער: התהליך שקיים היום - -

רונית תירוש: אבל זה לא מעניין אותי.

רונית תירוש: לא, זה לא מעניין.

גדעון סער: זה אומר שאם הם לא עושים שינוי, אנחנו לא נוכל להיכנס - -

רונית תירוש: איזה שינוי אתה רוצה שיעשו?

גדעון סער: שינוי במבנה התעודה, להפוך אותו קצת יותר דומה למבנה של "ממשל זמין".

גדעון סער: אנחנו לא נוכל להיכנס לעולם.

גדעון סער: אנחנו בדיונים האלה כבר מאוקטובר בערך - -

רונית תירוש: אבל יש הרבה חברות שעובדות עם מגנ"א ואף אחת לא באה בטענות.

רונית תירוש: אתם חברה חדשה שרוצה להשתלב, ואומרת: בואו, תשנו עכשיו את הסיסטמה?

רונית תירוש: - -

גדעון סער: המבנה לא קשור למשתמשים.

גדעון סער: המבנה קשור למסתמך - -

נירה לאמעי-רכלבסקי: כן, הוא קשור למי שמאשר, לגורם המאשר.

גדעון סער: - - לרשות ניירות ערך.

רונית תירוש: אני בעד שיהיו יותר גורמים.

רונית תירוש: בהחלט, אני בעד.

רונית תירוש: אבל עכשיו, מבקשים לשנות את מה?

דניאל הרשקוביץ: לשנות את מגנ"א - -

רונית תירוש: כדי שזה יתאים לחברה מסוימת שרוצה להיכנס לשוק?

רונית תירוש: זה נראה לי הזוי.

גדעון סער: לא כזה הזוי.

רונית תירוש: למה שישנו?

רונית תירוש: למה שלא אתם תשנו, שתתאימו את עצמכם למה שהמדינה מבקשת?

גדעון סער: אי אפשר.

גדעון סער: זה בלתי אפשרי.

רונית תירוש: אבל למה יש שתי חברות שזה אפשרי מבחינתן?

רונית תירוש: - -

גדעון סער: יש חברה אחת שזה אפשרי - -

דניאל הרשקוביץ: וחברת "סקיורנט" שהיתה לשעבר החברה השנייה בשוק שגם היא עמדה בזה.

נירה לאמעי-רכלבסקי: היא נסגרה.

נירה לאמעי-רכלבסקי: אבל היא כבר - -

גדעון סער: שהשתמשה בטכנולוגיה מאוד ישנה, שהטכנולוגיה הזאת נמצאת במגנ"א, וגם מגנ"א היום לא יכולה להחיל את הטכנולוגיה הזאת על זה.

גדעון סער: המשמעות היא שבעצם למגנ"א אין פתרון.

גדעון סער: אם מחר לצורך העניין, רשם, הגורמים המאשרים, מחליט שהוא מחיל איזושהי סנקציה על "קומסיין" או שיש בעיה ב"קומסיין" - -

רונית תירוש: אז אין חברה?

נירה לאמעי-רכלבסקי: לא, יש את המדינה.

גדעון סער: זה אומר שאין תעודות להנפקה - -

נירה לאמעי-רכלבסקי: זה לא מדויק כי יש backup של המדינה.

גדעון סער: - - -

נירה לאמעי-רכלבסקי: בחוק חתימה אלקטרונית יש איזשהו פתח שמאפשר.

נירה לאמעי-רכלבסקי: המדינה היא הרי גורם מאשר לצורך התעודות הביומטריות.

נירה לאמעי-רכלבסקי: לא משנה, הטכנולוגיה קיימת.

קריאה: לא בהכרח.

רונית תירוש: אני רוצה לומר משהו ברמה העקרונית.

גדעון סער: שוב, לדעתי גם הגורם הממשלתי המאשר שיוקם, לא בטוח שהוא יוכל להכין את מבנה התעודה שנדרש על-ידי – זה אומר שאין לך backup.

רונית תירוש: אין לי עניין לקדם חברה מסוימת כזו או להרחיק חברה מסוימת.

רונית תירוש: אבל כן יש לי עניין שתהיינה מספיק חברות בשוק, גם מבחינת התחרותיות על השירותים וגם מבחינת הביטחון, שאם זאת נופלת מאיזושהי סיבה – בזה שיש לי backup ממשלתי, תעזבי, את הממשלה תעזבי.

רונית תירוש: אני חושבת שכוחות השוק צריכים לפעול פה וצריך לאפשר את זה.

רונית תירוש: אם יש פה טענה מוצדקת, שהמגנ"א שונה באופן מהותי מ"ממשל זמין" שהולך להיות הרבה יותר נפוץ והרבה יותר בשימוש – למה לא תעשו איזה מהלך?

רונית תירוש: לא בשבילו.

רונית תירוש: אלא לטובת העניין, לטובת העתיד, לטובת העובדה שעוד חברות תוכלנה להיכנס.

דניאל הרשקוביץ: אנחנו התחלנו במהלך מהסוג הזה, והמטרה היתה אך ורק כדי לקדם את החברה, כדי שיהיה גורם נוסף - -

רונית תירוש: לפחות עוד גורם נוסף.

דניאל הרשקוביץ: הנקודה היחידה היא שזה תהליך ארוך ומורכב, ומאוד מסובך.

דניאל הרשקוביץ: זה לקחת משהו שכפי שאמרתי, עובד תשע שנים עם מאות רבות של בדיקות על כל אחד מהשדות בתעודה, ועם אבטחת מידע ברמה סופר-גבוהה שעושה הצלבות על כל תו שם וכל נתון שם, לעשות "מישמש" בכל מערכות האבטחה.

דניאל הרשקוביץ: זה שינוי שאנחנו רוצים לעשות אותו ופועלים לכיוון הזה.

דניאל הרשקוביץ: אבל הוא לא מיידי, הוא לא למחר בבוקר.

רונית תירוש: תראו, אני נגד מונופולים, וזה יוצא שיש מונופול בשוק לעניין הזה וזה לא דבר בריא בכלל.

רונית תירוש: אני לא אוהבת את המצב הזה.

רונית תירוש: אני הייתי מבקשת ורוצה שתתחייבו כאן שאתם הולכים לבנות כזה מבנה שיהיה ידידותי לסביבה, שעוד חברות תוכלנה להשתמש ושהוא יהיה מקביל למה שממילא הממשלה משתמשת.

רונית תירוש: אני משתמשת עכשיו במינוחים ששמעתי.

רונית תירוש: אני לא כל כך מבינה על מה אני מדברת אפילו, מהבחינה המקצועית-טכנית.

רונית תירוש: אבל ברמה העקרונית אני מבקשת שייעשה מה שאתה אומר שהתחלתם, אני אשמח לדעת אם יש לכם לוח זמנים לעניין הזה, ואני אשמח לעקוב אחרי הפיתוח של החידוש הזה.

דניאל הרשקוביץ: אנחנו לא יכולים להתחייב על לוח זמנים, בגלל העובדה הפשוטה שזה לא תלוי רק בנו.

דניאל הרשקוביץ: זה תלוי גם בהם, וזה תלוי גם בגורם המאשר הנוכחי הקיים.

רונית תירוש: מה, הוא יעשה סנקציות?

קריאה: לא, הוא יצטרך לעשות שינוי במערכות שלו.

רונית תירוש: הבנתי, הבנתי.

רונית תירוש: גם הוא צריך.

דניאל הרשקוביץ: אבל אם אני עושה שינוי שמתאים לו, ובא הקיים ואומר: לי זה לא מתאים, אני לא יכול.

רונית תירוש: אז אתה לא יודע להעריך?

דניאל הרשקוביץ: אני יכול להגיד בוודאות ולהתחייב שאנחנו פועלים לכיוון הזה, התחלנו אכן לפני חודשים בכיוון הזה, כי זה אינטרס חזק מאוד גם שלנו.

רונית תירוש: שנה זה מספיק זמן?

דניאל הרשקוביץ: אני לא יודע.

רונית תירוש: אני שואלת אותך, מה אתה מעריך?

גדעון סער: זה ברור שזה מורכב, ודנו בנושא הזה.

גדעון סער: אני לא מעריך שזה עד כדי כך מורכב.

רונית תירוש: כמה זמן אתה חושב שצריכים?

גדעון סער: נתנו לפני כמה ימים את ההצעה שלנו למבנה שהוא יותר קרוב - -

רונית תירוש: ולא תבוא חברה שלישית אחר כך ותגיד שהמבנה שהצעת והתקבל, הוא לא מתאים?

גדעון סער: המבנה עומד לפי הסטנדרט של "ממשל זמין".

גדעון סער: עם אותן סוגיות, עם אותו מבנה תעודה פחות או יותר - -

רונית תירוש: אז מה אתה מעריך?

רונית תירוש: כמה זמן?

גדעון סער: אני לא יכול להעיד בשמם כמובן, אבל לדעתי גם ל"קומסיין" לא תהיה בעיה טכנולוגית לקיים את הפורמט הזה.

גדעון סער: כי היא מבוססת על מבנה - - - "ממשל זמין".

רונית תירוש: כמה זמן היערכות של "קומסיין"?

גדעון סער: לדעתי, היערכות קצרה מאוד.

גדעון סער: לשנות template כזה, לי זה לוקח שעה וחצי עבודה.

קריאה: כי זה ה-template שאתה מכתיב.

גדעון סער: בסדר, סליחה, קיבלתי.

גדעון סער: היות והטכנולוגיה שלהם שונה, אני לא מעריך שיותר מחודש-חודשיים, בסיבוך הכי גדול ייקח להם להחליף template של תעודה.

גדעון סער: כי היום יש לו tamplates שונים, והוא מנפיק כל מיני סוגים של תעודות, וזה לא לוקח לו כל-כך הרבה זמן.

גדעון סער: אבל הם יעידו.

רונית תירוש: בתוך סד של שעה וחצי עד כמה חודשים – אני רוצה לנקוב פה בלוח זמנים כדי לדעת מה עשיתם עד לאותו לוח זמנים.

דניאל הרשקוביץ: אני לא יכול.

דניאל הרשקוביץ: אני מצטער, לא יכול להתחייב על לוח זמנים.

דניאל הרשקוביץ: זה לא תלוי רק ברשות.

רונית תירוש: אל תתחייב, תמליץ.

רונית תירוש: תציע לי מתי אתה רוצה שניפגש שוב.

דניאל הרשקוביץ: שנה וחצי.

דניאל הרשקוביץ: אני רוצה להגיד מילה אחת.

דניאל הרשקוביץ: אנחנו מדברים פה על דברים טכנולוגיים סבוכים - -

רונית תירוש: בסדר.

רונית תירוש: אני לא מבינה בהם, לכן אני לא כופה את דעתי.

דניאל הרשקוביץ: רשם הגורמים המאשרים הוציא הנחייה לפני כמה חודשים, לעבור לטכנולוגיה שנקראת: sha2 במקום:sha1.

דניאל הרשקוביץ: מי שלא בתחום היה אומר: שינוי קטן.

דניאל הרשקוביץ: החלפנו חומרה, החלפנו מערכות אבטחה, בהוצאות אדירות, פיתחנו מחדש סט שלם של עשרות בדיקות בגלל הנחיה שהיינו חייבים לעמוד בה.

דניאל הרשקוביץ: ושנה עבודה סיזיפית מהבוקר עד הערב – באמת, עבודה בלי סוף כולל גורמי חוץ ו-subcontractors, ושלושה חודשים רק בדיקות שחלילה המגנ"א לא תיפול בגלל איזושהי טעות, כי המערכת חייבת לעבוד 24 שעות ביממה ועל כל דיווח.

דניאל הרשקוביץ: עבדנו שנה וזה היה תלוי רק ברשות.

דניאל הרשקוביץ: זאת אומרת, ברגע שההנחיה של הרשם יצאה, זה היה רק בידיים שלנו ו-subcontractors שלנו.

דניאל הרשקוביץ: פה אנחנו מדברים על שינוי גדול יותר, במבנה הכי בסיסי של האבטחה של מגנ"א שמצריך תיאום ושיתוף פעולה מלא עם שני גורמים חיצוניים.

דניאל הרשקוביץ: זה נשמע הרבה, אבל אנחנו עומדים במה שאנחנו אומרים.

דניאל הרשקוביץ: אני לא אגיד לך שנה, ואחרי שנה אבוא ואגיד לך: מצטער, לא הצלחנו.

דניאל הרשקוביץ: אני מנסה להגיד משהו ריאלי.

דניאל הרשקוביץ: ולהערכתנו, שנה וחצי זה משהו ריאלי.

יונתן מאיר: אני רוצה ברשותכם שתי נקודות.

יונתן מאיר: התיקון שאנחנו מבקשים פה לאשר – אני לא בטוח שחייבים לכרוך את שני הדברים אחד בשני.

יונתן מאיר: מטרת הדיון היא לא שינוי המגנ"א, ולא שינוי המתכונת המאוד-מורכבת שנתן תיאר.

יונתן מאיר: אנחנו מבקשים פה בשם הציבור להקל עליהם בחידוש התעודה, זה הכול.

יונתן מאיר: נקודה שנייה – וצריך להזכיר מה שנתן אמר קודם – מערכת המגנ"א היא המערכת הראשונה בישראל, שקיימת כבר עשר שנים בלי אף תקלה.

יונתן מאיר: היא הוקמה בזמנו עם מפרט של "סקיורנט" שהיא חברת האם של אותה חברה שבאה עכשיו ומבקשת פה, - - - והותאם להם.

יונתן מאיר: הם יצאו מהשוק, חזרו עכשיו בתצורה אחרת, ואומרים: לי זה לא מתאים.

יונתן מאיר: לי בכלל לא ברור עד כמה אנחנו יכולים לסמוך על – אם משיקולים עסקיים ישנו עוד כמה חודשים את המבנה, או בכלל יחליטו לא להיכנס למגנ"א.

יונתן מאיר: אנחנו מוכנים לשנות את כל מערכת המגנ"א, אנחנו בעד להכניס עוד גורם מאשר.

יונתן מאיר: אבל צריך לא לשכוח מאיפה התחלנו, לאן אנחנו הולכים, ועד כמה לחייב את הרשות בתקנות לעמוד פה בבקשה של יוזמה עסקית שאנחנו בכלל לא בטוחים.

יונתן מאיר: כפי שנתן אמר, זה מצריך מאמצים של "קומסיין", וזה חברות פרטיות שלא חייבות לנו שום דבר.

יונתן מאיר: אז אנחנו לא חושבים שבתקנות אנחנו צריכים להתחייב למועד.

יונתן מאיר: אנחנו מוכנים להתחייב לעשות את כל מה שניתן לעשות.

יונתן מאיר: אנחנו מוכנים לתת כמה זמן שנדרש בשביל להכניס את זה לתוקף.

יונתן מאיר: אבל להתחייב שעד אז כל המערכת תשתנה, זה משהו שאנחנו לא יכולים לקחת על עצמנו ואנחנו גם לא חושבים שזה ראוי במסגרת הזאת לחייב את הרשות.

נירה לאמעי-רכלבסקי: לכן במובן הזה, שינוי של יום התחילה פה – אנחנו הרי לא נדחה אותו לעוד שנה וחצי.

נירה לאמעי-רכלבסקי: אבל שינוי של משהו כמו עוד חודש או חודשיים לא יעזור לך במצב הזה.

גדעון סער: קודם כל, בשינוי המהותי שהוא שינה וששינו כבר אז, אנחנו דנו אתם שאם כבר עושים את השינוי, שיכילו גם אותנו בשינוי.

שים רובין: באוקטובר דיברת על שינוי שהתחלנו לעשות אותו בפברואר.

גדעון סער: אנחנו כבר נתנו לכם קודם - -

רונית תירוש: טוב, אני רוצה רגע - -

גדעון סער: עוד דבר, בדיונים הפנימיים שלנו לא דובר אתנו על שנה וחצי.

גדעון סער: דיברו אתנו על רבעון שני, רבעון שלישי, של השנה הנוכחית.

גדעון סער: לא דיברו אתנו על שנה וחצי.

גדעון סער: זו פעם ראשונה שאני שומע עכשיו על שנה וחצי.

רונית תירוש: כל השיח הזה לא עושה לכם טוב.

רונית תירוש: לך בטח לא.

רונית תירוש: אנחנו כולנו בני אדם, ועכשיו אתה יוצר אנטגוניזם, והם כעס, אני יודעת איך זה עובד.

רונית תירוש: אני רוצה להכריע כך את הדברים.

רונית תירוש: ראשית, אנחנו נעביר את התקנות כפי שהן, כשאנחנו מדברים לתאריך תחילה לתעודות החדשות ולא הקיימות.

רונית תירוש: באשר לבקשה שהיא לגיטימית, לא מבחינת החברה – אני לא רוצה מונופולים, אני לא רוצה חברה אחת בשוק בשום פנים ואופן.

רונית תירוש: ואני מקווה שיהיו עוד חברות, שבדיון הבא ישבו פה לפחות עוד שלוש-ארבע חברות גם כן.

רונית תירוש: מה גם שהוא אומר בצדק שצריך להתאים את זה למתכונת של "ממשל זמין" שזה השפה הרווחת היום בקרב כל הרשויות.

רונית תירוש: ולכן אני מבקשת, בעוד שנה להגיע לדיון בוועדה, להתכוונן לסיום ההיערכות למתכונת החדשה שתואמת את "ממשל זמין".

רונית תירוש: והיה ותבואו לכאן וזה לא מוכן, ותנמקו, בסדר.

רונית תירוש: ואם תנמקו ואני לא אשתכנע, אז זה לא מוסיף כבוד לאף אחד.

רונית תירוש: זה הכול.

רונית תירוש: זה לא שאני הולכת להכות בכם.

רונית תירוש: אני מבקשת להשתדל להתכוונן לסיים את זה בתוך שנה.

רונית תירוש: אנחנו ניפגש בכל מקרה בעוד שנה על הנושא הזה, ואולי קודם לכן בנושאים אחרים.

רונית תירוש: אנחנו נצביע רק על הנוסח האחרון, זאת אומרת, על סעיף 3 - -

נירה לאמעי-רכלבסקי: אני חושבת - -

רונית תירוש: את משאירה את זה כפי שזה, ובפרוטוקול רשום - -

נירה לאמעי-רכלבסקי: אני חושבת שזה בכל מקרה חל מכאן ואילך.

נירה לאמעי-רכלבסקי: כלומר, כל תעודה חדשה שנכנסת למחזור, הם יכולים מבחינתם לנפק לה או לא, וכל חברה ונקודת הזמן שלה.

רונית תירוש: מאה אחוז.

רונית תירוש: למרות שמובן לי שכרגע אף אחד לא ייכנס עד שכנראה לא ייעשה השינוי, וניפגש בעוד שנה.

רונית תירוש: מי בעד סעיף 3?

רונית תירוש: מי נגד?

רונית תירוש: מי נמנע?

רונית תירוש: בעד סעיף 3 – 1

רונית תירוש: נמנעים – אין

רונית תירוש: התקבל פה אחד – ובאת בדיוק לברך על הסיום – תודה רבה, הישיבה נעולה.